钦定古今图书集成/明伦汇编/官常典/第579卷 > 李充嗣
## 钦定古今图书集成/明伦汇编/官常典/第579卷 > 李充嗣

按《明外史》本传：“充嗣，字士修，内江人，给事中蕃孙也。
举成化末年进士，改庶吉士。弘治初，授户部主事，以
从父临安为郎中，改刑部，坐累谪岳州通判。久之，移
随州知州，擢陕西佥事，历官云南按察使。正德九年，
举治行卓异，累迁右副都御史，巡抚河南。岁大侵，请
发帑金移粟赈之，不足则劝贷富室。时流民多聚开”
封，煮糜哺之，逾月，资遣还乡。初，镇守中官廖堂党于
刘瑾，假进贡名，要求百端，继者以为常。充嗣言：“近中
官进贡，有古铜器、窑变盆、黄鹰、角鹰、锦鸡、走狗诸物，
皆借名科敛。外，又有拜见银、须知银及侵扣驿传、快
手月钱、河夫歇役之属，无虑十馀事，苛派动数十万。
其左右用事者，又私于境内抑买杂物，擅榷商贾货
利，乞严行禁绝。”诏但禁下人科取而已。移抚应天诸
府，赈饥如河南。宁王宸濠有逆谋，充嗣豫为备。明年
果反。充嗣谓尚书乔宇曰：“都城守御属于公，畿辅则
充嗣任之。”乃自将精兵万人，西屯采石。遣使入安庆
城中，令坚守。传檄部内，诡言京边兵十万旦夕至，趣
供饷。贼得之疑惧。事定，兵部叙充嗣及巡按御史胡
洁功。时已就进户部右侍郎，乃赐敕嘉劳。有建议修
苏、松水利者，进充嗣工部尚书兼领水利事。未几，世
宗嗣位，遣工部郎林文霈、颜如瓌佐之。开白茅港，疏
吴淞江，六阅月而讫工。语详《河渠志》。嘉靖元年，论平
宸濠功，加太子少保。苏、松白粮输内府。正德时，骤增
内使五千人，粮亦加十三万石。帝用充嗣言，减从故
额。又请“常赋外尽蠲岁办之浮额者，内府征收，监以
科道官，毋纵内臣苛索。”帝俱从之。寻改南京兵部尚
书。七年致仕，卒。久之，诏赠太子太保，谥康和。